ທ່ານເລຂາທິການໃຫຍ່ ຫງວຽນຟູຈ້ອງ ເຮັດວຽກກັບການນຳ ແຂວງຊອກຈັງ
ທ່ານເລຂາທິການໃຫຍ່ ຫງວຽນຟູຈ້ອງ
ເຮັດວຽກກັບການນຳແຂວງຊອກຈັງ
(ພາບ: vovgiaothong.vn)
ໂດຍສືບຕໍ່ການຢ້ຽມຢາມ ແລະ ເຮັດວຽກຢູ່ແຂວງ ຊອກຈັງ ເພື່ອກວດກາສະພາບການປະຕິບັດມະຕິກອງປະຊຸມໃຫຍ່ຂອງພັກ ຄັ້ງທີ 11, ບັນດາມະຕິ, ຂໍ້ສະຫຼຸບຂອງສູນກາງ ແລະ ວຽກງານກະກຽມໃຫ້ແກ່ກອງປະຊຸມໃຫຍ່ອົງຄະນະພັກທຸກຂັ້ນ, ກ້າວເຖິງກອງປະຊຸມໃຫຍ່ຄັ້ງທີ 12 ຂອງພັກ, ຕອນບ່າຍວັນທີ 9/3, ທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ ຫງວຽນຟູຈ້ອງ ໄດ້ມີການເຮັດວຽກກັບຄະນະປະຈຳຄະນະພັກແຂວງ ແລະ ພະນັກງານຫຼັກແຫຼ່ງຂອງແຂວງ. ທ່ານເລຂາທິການໃຫຍ່ ຫງວຽນຟູຈ້ອງ ສະເໜີໃຫ້ການນຳແຂວງຄົ້ນຄວ້າ, ທາບທາມຄວາມເຫັນບັນດາກະຊວງ, ຂະແໜງການ ຂອງສູນກາງ ກ່ຽວກັບການຖືກະສິກຳແມ່ນທິດທາງພັດທະນາຕົ້ນຕໍ່ຈຸດສຸມ; ເພີ່ມທະວີການດຶງດູດການລົງທຶນເຂົ້າອຸດສາຫະກຳປຸງແຕ່ງ, ພັດທະນາເສດຖະກິດທະເລ. ທ່ານເລຂາທິການຮັບຮູ້ຜົນງານໃນວຽກງານຊີ້ນຳນຳພາຂອງແຂວງຊອກຈັງ ຮັກສາຄວາມສະຖຽນລະພາບດ້ານການເມືອງໃນບໍລິເວນແຂວງ ແລະ ພັດທະນາເສດຖະກິດ, ເບິ່ງແຍງດູແລຊີວິດການເປັນຢູ່ໃຫ້ແກ່ປະຊາຊົນ, ໂດຍສະເພາະແມ່ນປະຊາຊົນເຜົ່າຂະເມ. ທ່ານເລຂາທິການໃຫຍ່ ຫງວຽນຟູຈ້ອງ ໄດ້ຮຽກຮ້ອງໃຫ້ແຂວງຊອກຈັງ ກະກຽມລອບຄອບທີ່ຖ້ວນ, ນັບທັງດ້ານເອກະສານ ແລະ ບຸກຄະລາກອນ, ເພື່ອຈັດຕັ້ງກອງປະຊຸມອົງຄະນະພັກທຸກຂັ້ນໃຫ້ສຳເລັດຜົນ, ກ້າວໄປເຖິງກອງປະຊຸມໃຫຍ່ຂອງພັກຄັ້ງທີ 12.
ແລະກໍໃນຕອນແລງວັນທີ 9/3, ທ່ານເລຂາທິການໃຫຍ່ພັກກອມມູນິດຫວຽດນາມ ຫງວຽນຟູ້ຈ້ອງ ໄດ້ໃຫ້ການຕ້ອນຮັບບັນດາຜູ້ແທນໃນຄະນະປະຈຳ, ຄະນະບໍລິຫານງານສະມາຄົມພຸດທະສາສະໜາຫວຽດນາມແຂວງ ຊອກຈັງ. ທ່ານເລຂາທິການໃຫຍ່ພັກກອມມູນິດຫວຽດນາມ ຫງວຽນຟູ້ຈ້ອງ ເນັ້ນໜັກວ່າ ໃນຊຸມປີຜ່ານມາ, ບັນດາພະສົງສຳມະເນັນ, ພຸດທະສາສະນິກກະຊົນໃນ ສະມາຄົມພຸດທະສາສະໜາຫວຽດນາມແຂວງ ຊອກຈັງ ໄດ້ເຂົ້າຮ່ວມ ແລະ ປະກອບສ່ວນນັບມື້ນັບຫຼາຍເຂົ້າໃນບັນດາຂົງເຂດຊີວິດສັງຄົມ, ພິເສດແມ່ນຮັກສາ, ພັດທະນາບັນດາຄຸນຄ່າວັດທະນະທຳສາສະໜາທີ່ເປັນມູນເຊື້ອຂອງພໍ່ແມ່ປະຊາຊົນບັນດາເຜົ່າຢູ່ພາກໃຕ້ ແລະ ການເຄື່ອນໄຫວກຸສົນສັງຄົມ…. ອັນໄດ້ປະກອບສ່ວນຢ່າງແທດຈິງເຂົ້າໃນການປະກອບສ່ວນລວມຂອງສະມາຄົມພຸດທະສາສະໜາຫວຽດນາມ ແລະ ປະເທດຊາດ. ທ່ານເລຂາທິການໃຫຍ່ພັກກອມມູນິດຫວຽດນາມ ຫງວຽນຟູ້ຈ້ອງ ເຊື່ອໝັ້ນວ່າ ໄລຍະທີ່ຈະເຖິງ, ສະມາຄົມພຸດທະສາສະໜາຫວຽດນາມແຂວງ ຊອກຈັງ ສືບຕໍ່ເສີມຂະຫຍາຍມູນເຊື້ອຮັກຊາດ, ຍາມໃດກໍເຊີດຊູ ແລະ ປະຕິບັດຈິດໃຈສ້າງສາປະເທດຊາດ , ຊ່ວຍເຫຼືອປະຊາຊົນ, ຍົກສູງລະດັບຄວາມຮູ້ຢ່າງບໍ່ຢຸດຢັ້ງເພື່ອກາຍເປັນພະສົງສຳມະເນັນ, ບັນດາສາສະນິກກະຊົນແບບຢ່າງຕາມທິດນຳຂອງ ສະມາຄົມພຸດທະສາສະໜາຫວຽດນາມ.
(ແຫຼ່ງຄັດຈາກ VOV)